b'\n_START_ARTICLE_\nNiki (roman)\n_START_SECTION_\nVsebina\n_START_PARAGRAPH_\nRoman je prvoosebna pripoved, v kateri sledimo pripovedoval\xc4\x8devemu toku misli, pome\xc5\xa1animi z mladostnimi spomini. Pripovedovalec in hkrati osrednja oseba dogajanja je \xc5\xa1estdesetletni Nikolaj Pavleti\xc4\x8d (Niki), ki je v okolju, ki ga obdaja, ozna\xc4\x8den kot \xc4\x8dudak, posebne\xc5\xbe. Niki teko\xc4\x8de bere in razume osemin\xc5\xa1tirideset jezikov, \xc4\x8dasnike prebira do \xc4\x8drke natan\xc4\x8dno, s svojimi vlaganji ustvarja profit na borzi vrednostnih papirjev. Za doma\xc4\x8de norec, za strokovno osebje v umobolnici pacient z osebnostno motnjo, v o\xc4\x8deh bralca pa trmast, vztrajen mo\xc5\xbe, ki se je za dosego zastavljenega cilja pripravljen soo\xc4\x8diti z za druge nepredstavljivimi izzivi in tveganji._NEWLINE_Rde\xc4\x8da nit Nikijeve pripovedi se povezuje z znamenitim Fabijanijevim pohi\xc5\xa1tvom, dru\xc5\xbeinsko posebnostjo in dragocenostjo, na katerega je Niki \xc5\xbee od mladosti dalje nadvse navezan. Ko svakinja Marinella prepri\xc4\x8da Nikijevega o\xc4\x8deta, da omenjeno pohi\xc5\xa1tvo preda njej, je Niki pripravljen tvegati marsikaj, da ga dobi nazaj.'